በዓለም ዙሪያ በየሃገራቱና ማሕበረሰቡ፣ ከምግብ ጋር የተያያዘው ጾም ፤ ዓይነቱ ይለያይ እንጂ እንግዳ ነገር አይደለም። በዓመት ውስጥ በተለያዩ ወቅቶች ከጊዜ ቀመር ጋር በተያያዘ ሃይማኖታዊ ትእዛዛትን መሠረት አድርገው የሚጾሙ የመኖታቸውን ያህል ፤ ከሃይማኖት ውጭ ጤናን ፣ «ሞራል»ንም ሆነ የኑሮ ፍልስፍናን መነሻ በማድረግ አዘውትረው የሚጾሙ ሰዎች መኖራቸው እሙን ነው። በእንግሊዝኛው አጠራር «ቬጋንስ» ይባላሉ። እነዚህ ፣ ቬጋንስ የሚባሉት ሰዎች ፣ ከጥራጥሬ ፣ አትክልትና ቅጠላ -ቅጠል ተመጋቢዎች (ቬጂቴሪያንስ) ከሚሰኙት ይለያሉ። ቬጋንስ፤ ጥራጥሬ ፣ አትክልትና ቅጠላ ቅጠል ከሚመገቡ (ቬጂቴሪያንስ) የሚለዩት ፣ ከሥጋና ከእንስሳት ተዋጽዖዎች በተጨማሪ እንቁላል የማይበሉ ፣ አንዳንዶቹ እንዲያውም ማርም የማይቀምሱ መሆናቸው ነው። በዚህና በአንዳንድ መሰል ጉዳዮች ላይ በአቋም የሚለያዩ ቬጋኖች መኖራቸው እሙን ነው። ቁጥራቸው የሚያመዝነው ይበልጥ የጠበቀ መመሪያ ያላቸው ቬጋኖች ማር ፤ የሐር ዝሃም ጭምር መጠቀም አይገባም ነው የሚሉት። ለዚህ የሚሰጡት ምክንያት፤ በተለይ የዘመኑ የንብ ቀፎ አያያዝም ሆነ የንብ ርባታ፣ ጭካኔ የተመላበትና በመበዝበዝ ላይ ያተኮረ ነው ባዮች ናቸው።